ประกาศกรมประมง เรื่อง กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์ พ.ศ. 2558
ประกาศกรมประมง
ประกาศกรมประมง
เรื่อง
กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์
พ.ศ. ๒๕๕๘
 

อาศัยอำนาจตามความในมาตรา
๘๑ (๓) แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศไว้ ดังต่อไปนี้

ข้อ
๑ ให้เจ้าของหรือผู้ควบคุมเรือประมงที่มีขนาดตั้งแต่สามสิบตันกรอสขึ้นไป
ซึ่งออกไปทำการประมงพาณิชย์ ต้องแจ้งการเข้าออกท่าเทียบเรือประมงทุกครั้ง
ด้วยวิธีการดังนี้
(๑)
แจ้งโดยตรงหรือโดยทางโทรสาร ตามแบบที่กำหนดท้ายประกาศนี้
ไปยังศูนย์ควบคุมการแจ้งเรือเข้าออกตามรายชื่อแนบท้ายประกาศนี้
(๒)
การแจ้งเข้าออกจากท่าเทียบเรือ ให้แจ้งภายในระยะเวลาสิบสองชั่วโมง
แต่ไม่น้อยกว่าสี่ชั่วโมงก่อนการนำเรือเข้าออกจากท่าเทียบเรือ แล้วแต่กรณี

ข้อ
๒ ในกรณีที่เป็นการเข้าเทียบท่าเพื่อขนถ่ายสัตว์น้ำ
หรือนำสัตว์น้ำหรือผลิตภัณฑ์สัตว์น้ำขึ้นท่าเทียบเรือประมง ให้เจ้าของหรือผู้ควบคุมเรือส่งมอบสำเนาบันทึกการทำการประมง
และเอกสารหลักฐาน ดังต่อไปนี้
(๑)
บัญชีรายชื่อและหนังสือคนประจำเรือ สำหรับคนประจำเรือซึ่งมีสัญชาติไทย
(๒)
บัญชีรายชื่อและใบอนุญาตให้ทำงานตามกฎหมายว่าด้วยการทำงานของคนต่างด้าวสำหรับคนประจำเรือซึ่งมิได้มีสัญชาติไทย
(๓)
สำเนาเอกสารการจัดเวลาพักของคนประจำเรือ

ข้อ
๓ ให้พนักงานเจ้าหน้าที่ซึ่งประจำอยู่ที่ศูนย์ควบคุมการแจ้งเรือเข้าออก
รวบรวมเอกสารหลักฐานตามข้อ ๑ และข้อ ๒
และรายงานผลการตรวจสอบต่อกรมประมงทุกสามสิบวัน

ข้อ
๔[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๕
ธันวาคม พ.ศ. ๒๕๕๘
วิมล จันทรโรทัย
อธิบดีกรมประมง
[เอกสารแนบท้าย]

๑. แบบแจ้งการเข้าออกท่าเทียบเรือประมง
(สำหรับเรือประมงไทย)
๒. บันทึกการฝากคนประจำเรือ
๓. รายชื่อศูนย์ควบคุมการแจ้งเรือเข้าออก

(ดูข้อมูลจากภาพกฎหมาย)



























ปุณิกา/ปริยานุช/จัดทำ
๘ มกราคม ๒๕๕๙


[๑] ราชกิจจานุเบกษา
เล่ม ๑๓๒/ตอนพิเศษ ๓๕๐ ง/หน้า ๑๙/๓๐ ธันวาคม ๒๕๕๘